**M E S T O Š A Ľ A - Mestský úrad**

**Mestské zastupiteľstvo v Šali**

**Materiál číslo C 5/4/2023**

**Žiadosť o dotáciu z rozpočtu mesta na rok 2023 pre oblasť zabezpečovania zdravých životných podmienok a bezpečnosti obyvateľov pri súčasnom zabezpečovaní ochrany zvierat**

Návrh na uznesenie:

Mestské zastupiteľstvo v Šali

1. **prerokovalo**

žiadosť o dotáciu z rozpočtu mesta na rok 2023 pre oblasť zabezpečovania zdravých životných podmienok a bezpečnosti obyvateľov pri súčasnom zabezpečovaní ochrany zvierat,

1. **schvaľuje**

dotáciu z rozpočtu mesta na rok 2023 pre O. Z. O psíčkovi a mačičke pre oblasť zabezpečovania zdravých životných podmienok a bezpečnosti obyvateľov pri súčasnom zabezpečovaní ochrany zvierat vo výške 50,- Eur na jednu odchytenú a sterilizovanú mačku vrátenú do pôvodného revíru, maximálne však do výšky 3 000,- Eur na rok 2023 podľa zmluvy.

**Spracovala: Predkladá:**

Ing. Petronela Vižďáková v. r. Ing. Petronela Vižďáková v. r.

referentka OIaKČ referentka OIaKČ

Predložené mestskému zastupiteľstvu 29. júna 2023

**Dôvodová správa:**

V rozpočte mesta Šaľa na rok 2023 bolo pre uvedenú oblasť poskytnutia dotácie schválených 3000,- eur.

Na základe schváleného rozpočtu bola vypísaná výzva na podávanie žiadostí o dotáciu v uvedenej oblasti. O žiadosť požiadalo len O.Z. O psíčkovi a mačičke.

Podľa § 22 ods. 10 zákona č. 39/2007 Z. z. o veterinárnej starostlivosti v znení neskorších predpisov (ďalej len zákon) sú obce povinné zabezpečovať odchyt túlavých zvierat na svojom území a ich umiestnenie do karanténnej stanice alebo útulku pre zvieratá. Zároveň v súlade § 22 ods. 9 zákona obce zabezpečujú zriadenie alebo prevádzku karanténnych staníc a útulkov pre zvieratá, alebo sa podieľajú na prevádzke takýchto zariadení.

Na základe uvedených zákonných povinnosti ma umiestňovanie odchytených túlavých psov mesto riešené zmluvou s OZ Zatúlané psíky Šaľa, ktoré má zriadenú a schválenú karanténnu stanicu aj útulok podľa príslušných predpisov a odchyt túlavých psov prostredníctvom vyškoleného veterinárneho lekára MVDr. Karol Kaigl.

Problémom hlavne na sídliskách zostávajú túlavé mačky, ktoré sa na sídliskách nekontrolovateľne množia a môžu potencionálne prenášať aj ochorenia prenosné zo zvierat na ľudí. Jedným z účinných opatrení regulácie populácie tzv. sídliskových mačiek je ich odchyt a kastrácia a následné vypustenie do pôvodnej lokality.

V rozpočte mesta na rok 2023 schválených 3000,- eur ako dotácia pre subjekty, ktoré sa zaoberajú činnosťou vedúcou k zabezpečovaniu zdravých životných podmienok a bezpečnosti obyvateľov pri súčasnom zabezpečovaní ochrany zvierat odchytených na území mesta a zabezpečenie ich následnej starostlivosti.

Na základe výzvy na predkladanie žiadostí o poskytnutie dotácie z rozpočtu mesta pre oblasť zabezpečovania zdravých životných podmienok a bezpečnosti obyvateľov pri súčasnom zabezpečovaní ochrany zvierat bola na mesto Šaľa doručená jedna žiadosť dňa 26. mája 2023 a to žiadosť O.Z. O psíčkovi a mačičke (ďalej len OZ).

Žiadosť sa týka poskytnutia dotácie na zabezpečenie časti finančného krytia kastračného programu uvedeného OZ.

**1. HODNOTENIE ŽIADOSTI O.Z. O PSÍČKOVI A MAČIČKE**

1.1.Predložená žiadosť spĺňa formálne náležitosti v súlade s Prílohou č. 1 VZN č. 2/2020 o podmienkach poskytovania dotácií.

1.2. V súlade s Výzvou sa hodnotilo hlavne:

1.2.1. **Splnenie cieľa podľa výzvy:**

Predložená žiadosť spĺňa hlavné ciele výzvy, ktorými sú aktivity smerujúce k humánnemu zaobchádzaniu so zvieratami (mačkami a kocúrmi) odchytenými na území mesta vrátane zabezpečenia ich veterinárneho ošetrenia a ďalšej starostlivosti o ne, čo v konečnom dôsledku vedie k bezpečnejším verejným priestranstvám. Po odchytení túlavých mačiek do odchytových klietok zabezpečí OZ odvoz zvierat veterinárnemu lekárovi, ktorý zabezpečí sterilizáciu resp. kastráciu mačiek ako aj základnú liečbu.

Po prebudení z narkózy zostávajú zvieratá 24 hod. pod dohľadom na veterinárnej klinike. V prípade dobrého zdravotného stavu (zákrok bez komplikácií) je možné vypustiť ich spať do svojho pôvodného teritória, kde hrajú dôležitú úlohu pri regulácii populácie hlodavcov.

OZ funguje len z dobrovoľníckych príspevkov, resp. z finančných zdrojov svojich členov. Aj napriek už preukazným výsledkom kastračnej činnosti žije na území mesta množstvo túlavých mačiek, ktoré sa nekontrolovateľne množia. Dotácia zo strany mesta pomôže OZ k odchytu a ošetreniu väčšieho počtu mačiek a kocúrov a tým aj k ozdraveniu ako aj k regulácii populácie voľne žijúcich mačiek, ktoré majú vo svojom revíre nezastupiteľnú úlohu pri odchyte hlodavcov. Kastrovaní jedinci mačiek, ktorí boli aj veterinárne ošetrení, majú dokázateľne lepši život, nie sú hrozbou pre obyvateľov. Naopak, sú prirodzenými predátormi, a lovecké pudy im zostávajú.

V roku 2022 OZ  ošetrilo 53 mačiek, niektoré z nich sa podarilo aj adoptovať , iné boli vrátené po ošetrení do svojho známeho teritória.

Priebežne, počas celého roka členovia OZ v meste odchytávajú mačky, ktoré sú následne odvezené na veterinárne ošetrenie k vopred dohodnutému veterinárovi, ktorý ich ošetrí a vykoná kastráciu resp. sterilizáciu. Vykastrovaní kocúry a sterilizované mačky sú označené počas zákroku viditeľným zástrihom do ucha, podľa čoho ich bude možné v teréne spoznať.

1.2.2. **Kvalita žiadostí:**

Predložená žiadosť je vypracovaná v dobrej kvalite zodpovedajúcej požiadavkám v zmysle platného VZN o dotáciách.

1.2.3. **Finančná náročnosť:**

Priemerné náklady na zabezpečenie odchytu, veterinárneho ošetrenia, kastrácie resp. sterilizácie, následnej starostlivosti a kŕmenia vyžadujú 50,-eur na jednu mačku, resp. kocúra. Od začiatku roka do podania žiadosti už odchytili, ošetrili a dali vykastrovať resp. sterilizovať 35 ks mačiek. Do konca roka budú v činnosti pokračovať. Žiadajú preto dotáciu v plnej výške podľa vykonaného počtu dokladovaných ošetrení (kastrácia resp. sterilizácia).

1.2.4**. Participácia žiadateľa**:

Aktivity OZ nie sú časovo obmedzené len pre rok 2023. OZ začalo svoju činnosť hlavne z vlastných zdrojov a z finančných zdrojov dobrovoľníkov. Okrem finančných prostriedkov na kastráciu mačiek, vynakladajú financie aj na pomôcky pre odchyt, ako aj na veterinárnu starostlivosť. Náklady, ktoré OZ vynakladá na svoju činnosť predstavujú sumu 6620,- eur z toho požadujú dotáciu od mesta vo výške 3000,- eur. OZ má aj iné náklady na veterinárnu starostlivosť, ktoré sa dopredu nedajú vyčísliť, sú náklady na úraz, hnačky, svrab ,besnota, operácie a podobne.

1.2.5. **Prínos pre cieľové skupiny:**

Uvedené aktivity napĺňajú hlavné ciele Výzvy č. 28929/OIaKČ/2023/01956 zo dňa 16.05.2023 na poskytnutie dotácií z rozpočtu mesta Šaľa. Aktivity OZ smerujú k regulovaniu populácie mačiek na „ulici“ na udržateľnej úrovni. Po navrátení uvedených zvierat do pôvodného teritória sa zachová ich prínos pri regulácii populácie hlodavcov, zároveň sa ale predíde nekontrolovanému množeniu mačiek, čo je na mnohých sídliskách v meste problém.