**ODBORNÉ STANOVISKO**

**HLAVNEJ KONTROLÓRKY K NÁVRHU ZÁVEREČNÉHO ÚČTU MESTA ŠAĽA**

**ZA ROK 2022**

V súlade s § 18f ods. 1 písm. c) zákona č. 369/1990 Zb. o obecnom zriadení

predkladám

odborné stanovisko k návrhu Záverečného účtu mesta Šaľa, rozpočtových organizácií a príspevkovej organizácie v zriaďovateľskej pôsobnosti mesta Šaľa za rok 2022 (ďalej len návrh záverečného účtu).

Odborné stanovisko k návrhu záverečného účtu mesta Šaľa za rok 2022 (ďalej len stanovisko) som spracovala na základe predloženého návrhu záverečného účtu za rok 2022, ktorý bol na úradnej tabuli a webovom sídle mesta zverejnený dňa 14. júna 2023.

1. **VÝCHODISKÁ SPRACOVANIA STANOVISKA K NÁVRHU ZÁVEREČNÉHO ÚČTU**

Návrh záverečného účtu je predložený na rokovanie Mestského zastupiteľstva v Šali v zákonom stanovenej lehote v súlade s § 16 ods. 12 zákona č. 583/2004 Z.z. o rozpočtových pravidlách územnej samosprávy, t.j. do šiestich mesiacov po uplynutí rozpočtového roka.

Pri spracovaní stanoviska som vychádzala z posúdenia predloženého návrhu záverečného účtu za rok 2022 z dvoch hľadísk, a to:

1. dodržiavanie zákonnosti pri zostavení návrhu záverečného účtu
2. metodická správnosť zostavenia návrhu záverečného účtu

# Dodržiavanie zákonnosti pri zostavení návrhu záverečného účtu

## Súlad so všeobecne záväznými právnymi predpismi

Návrh záverečného účtu je spracovaný v súlade so zákonom č. 583/2004 Z.z. o rozpočtových pravidlách územnej samosprávy. Pri spracovaní návrhu záverečného účtu je mesto okrem cit. zákona a iných predpisov povinné dodržiavať najmä:

* zákon č. 369/1990 Zb. o obecnom zriadení
* zákon č. 523/2004 Z.z. o rozpočtových pravidlách verejnej správy
* zákon č. 138/1990 Zb. o majetku obcí v z.n.p.
* zákon č. 431/2002 Z.z. o účtovníctve v z.n.p.
* zákon č. 597/2003 Z. z. o financovaní základných škôl, stredných škôl a školských zariadení.

## Súlad so všeobecne záväznými nariadeniami mesta Šaľa

Návrh záverečného účtu bol spracovaný v súlade s Rozpočtovými pravidlami mesta Šaľa schválených Uznesením MsZ č. 5/2019 zo dňa 4.júla 2019 a Zásadami hospodárenia s majetkom mesta Šaľa schválených Uznesením MsZ č. 4/2014 zo dňa 16.júla 2014, VZN č. 2/2020 o podmienkach poskytovania dotácií, VZN č. 6/2019 o miestnych daniach a miestnom poplatku za komunálne odpady a drobné stavebné odpady na území  mesta Šaľa, VZN č. 1/2019 o sumách úhrady za sociálne služby, spôsobe ich určenia a platenia v znení VZN č. 5/2021, VZN č. 7/2021 o určení výšky príspevku na čiastočnú úhradu nákladov v školách a školských zariadeniach v zriaďovateľskej pôsobnosti mesta Šaľa.

## Dodržanie informačnej povinnosti zo strany mesta

Návrh záverečného účtu bol dňa 14. júna 2023 verejne sprístupnený na úradnej tabuli a webovom sídle mesta v zákonom stanovenej lehote v súlade s § 9 ods. ods. 2 zákona č. 369/1990 Zb. o obecnom zriadení a § 16 ods. 9 zákona č. 583/2004 Z.z. o rozpočtových pravidlách územnej samosprávy.

## Dodržanie povinnosti auditu zo strany mesta

Mesto si splnilo povinnosť overenia účtovnej závierky audítorom v súlade s § 9 ods. 4 zákona č. 369/1990 Zb. o obecnom zriadení v nadväznosti na § 16 ods. 3 zákona č. 583/2004 Z.z. o rozpočtových pravidlách územnej samosprávy a zákona č. 523/2004 Z.z. o rozpočtových pravidlách verejnej správy.

Audit vykonala audítorka Ing. Jolana Takácsová a správu z overenia účtovnej závierky predložila dňa 26.5.2023 s výrokom *„*účtovná závierka poskytuje pravdivý a verný obraz finančnej situácie mesta Šaľa k 31.decembru 2022 a výsledku jej hospodárenia za rok končiaci sa k uvedenému dátumu podľa zákona č. 431/2002 Z.z. o účtovníctve v z.n.p*.“.* Správa audítora za rok 2022 z overenia účtovnej závierky tvorí prílohu návrhu záverečného účtu.

# Metodická správnosť zostavenia návrhu záverečného účtu

Predložený návrh záverečného účtu obsahuje povinné náležitosti podľa § 16 ods. 5 zákona č. 583/2004 Z. z. o rozpočtových pravidlách územnej samosprávy, a to:

1. údaje o plnení rozpočtu v členení podľa § 10 ods. 3 v súlade s rozpočtovou klasifikáciou
2. bilanciu aktív a pasív
3. prehľad o stave a vývoji dlhu
4. údaje o hospodárení príspevkovej organizácie mesta Šaľa
5. prehľad o poskytnutých dotáciách podľa § 7 ods. 4 v členení podľa jednotlivých príjemcov
6. údaje o nákladoch a výnosoch podnikateľskej činnosti
7. hodnotenie plnenia programov mesta.

Údaje o plnení rozpočtu boli spracované podľa rozpočtovej klasifikácie v súlade s Opatrením Ministerstva financií SR č. MF/010175/2004-42, ktorým sa ustanovuje druhová, organizačná a ekonomická klasifikácia rozpočtovej klasifikácie, ktorá je záväzná pri zostavení, sledovaní a vyhodnocovaní rozpočtov územnej samosprávy.

1. **ZOSTAVENIE NÁVRHU ZÁVEREČNÉHO ÚČTU**

Mesto pri zostavení návrhu záverečného účtu postupovalo podľa § 16 ods. 1 zákona o rozpočtových pravidlách územnej samosprávy, a po skončení rozpočtového roka, údaje o rozpočtovom hospodárení, súhrnne spracovalo do návrhu záverečného účtu.

V súlade s § 16 ods. 2 cit. zákona finančne usporiadalo svoje hospodárenie vrátane finančných vzťahov k zriadeným a založeným právnickým osobám a fyzickým osobám - podnikateľom, ktorým poskytlo prostriedky zo svojho rozpočtu. Ďalej usporiadalo finančné vzťahy k štátnemu rozpočtu podľa pokynov Ministerstva financií SR č. MF/006354/2023-441 na zúčtovanie finančných vzťahov so štátnym rozpočtom za rok 2022.

# Rozpočtové hospodárenie

Rozpočet mesta Šaľa na rok 2022 bol schválený Uznesením MsZ č. 7/2021 – VII. dňa 02.12.2021, 1. úprava rozpočtu bola schválená Uznesením MsZ č. 5/2022 – VIII. dňa 30.06.2022 a 2. úprava rozpočtu bola schválená Uznesením MsZ č. 7/2022 – V. dňa 20.10.2022.

Pôvodný rozpočet roku 2022 bol schválený ako **vyrovnaný,** s príjmami a výdavkami v objeme  **27 503 000,00  EUR** azostavený v členení v súlade s § 10 ods. 3 zákona č. 583/2004 Z.z. o rozpočtových pravidlách územnej samosprávy nasledovne:

1. bežný rozpočet

* bežné príjmy 21 261 820,00  EUR
* bežné výdavky 20 955 610,00 EUR

**prebytok**  **306 210,00**  **EUR**

1. kapitálový rozpočet

* kapitálové príjmy 1 824 380,00  EUR
* kapitálové výdavky 5 019 690,00 EUR

**schodok**   **- 3 195 310,00 EUR**

1. finančné operácie

* finančné operácie príjmové 4 416 800,00 EUR
* finančné operácie výdavkové 1 527 700,00 EUR

**prebytok**  **2 889 100,00 EUR**

Po druhej úprave bol rozpočet schválený s príjmami v objeme **28 242 727,00 EUR** a výdavkami **28 242 727,00 EUR,** ako vyrovnaný nasledovne:

1. bežný rozpočet :

* bežné príjmy                                                                 22 783 600,00  EUR
* bežné výdavky                                                              22 953 645,00  EUR

**schodok**                                                                       **-   170 045,00  EUR**

1. kapitálový rozpočet :

* kapitálové príjmy                                                568 103,00  EUR
* kapitálové výdavky                                                          3 797 554,00  EUR

**schodok**                                                           **- 3 229 451,00  EUR**

1. finančné operácie:

* finančné operácie príjmové                                             4 891 024,00  EUR
* finančné operácie výdavkové                                          1 491 528,00  EUR

**prebytok 3 399 496,00  EUR**

V priebehu roka 2022 mesto pristúpilo v súlade s § 14 ods. 2 písm. a) zákona č. 583/2004 Z.z. o rozpočtových pravidlách územnej samosprávy a § 12 Rozpočtových pravidiel mesta Šaľa k schváleniu 49 rozpočtových opatrení a 150 interných presunov finančných prostriedkov pri ktorých sa nemenila štruktúra schváleného rozpočtu na úrovni programov, podprogramov a prvkov. Rozpočtové opatrenia boli vykonávané presunmi finančných prostriedkov medzi jednotlivými položkami rozpočtu mesta v programoch administratíva, plánovanie, kultúra, sociálna starostlivosť, šport, bezpečnosť, interné služby, odpadové hospodárstvo, služby občanom, prostredie pre život, vzdelávanie a komunikácie. K presunom finančných prostriedkov dochádzalo z titulu nerealizovania niektorých projektov a z dôvodu zreálnenia príjmových položiek na základe skutočne dosiahnutých príjmov, ako aj nepredvídaných výdavkových položiek. Tieto výdavky súviseli napr. s vývozom biologického odpadu, uložením odpadu, údržbou a drobnými opravami bytov vo vlastníctve mesta, vyplatením odstupného, výdavkami súvisiacimi so zdražením energií, opravou stojísk kontajnerov a nákupom kamerového systému k stanovištiam kontajnerov.

# Výsledok hospodárenia

V nasledovnom tabuľkovom prehľade je uvedený výsledok rozpočtového hospodárenia mesta Šaľa k 31.12.2022, ktorý vychádza z predloženého návrhu záverečného účtu.

v EUR

|  |  |  |  |
| --- | --- | --- | --- |
|  | **Príjmy** | **Výdavky** | **HV +/-** |
| Bežný rozpočet | 22 156 124,00 | 21 624 169,00 | 531 955,00 |
| Kapitálový rozpočet | 536 087,00 | 3 600 923,00 | - 3 064 837,00 |
| **Rozpočet bez finančných operácií** | **22 692 211,00** | **25 225 092,00** | **- 2 532 882,00** |
| Finančné operácie | 4 281 693,00 | 993 542,00 | 3 288 151,00 |
| **Rozpočet s finančnými operáciami** | **26 973 904,00** | **26 218 634,00** | **755 270,00** |

**Výsledok hospodárenia** mesta Šaľa za rok 2022 zistený podľa § 10 ods. 3 písm. a) a b) zákona č. 583/2004 Z.z. o rozpočtových pravidlách územnej samosprávy je vykázaný v súlade s § 2 písm. b) cit. zákona ako schodok vo výške **2 532 882,00 EUR.**

Dosiahnutý prebytok bežného rozpočtu vo výške 531 955,00 EUR a schodok kapitálového rozpočtu vo výške 3 064 837,00 EUR upravený o prebytok finančných operácii vo výške 3 288 151,00 EUR, prestavuje kladný výsledok rozpočtového hospodárenia vo výške **755 270,00 EUR**. Po vylúčení nevyčerpaných účelovo viazaných finančných prostriedkov vo výške 250 446,24 EUR a účelovo viazaných prostriedkov na tvorbu fondu opráv a údržby v sume 45 186,45 EUR a  zábezpeky z  mestských nájomných bytov vo výške 2 244,99 EUR, je dosiahnutý výsledok rozpočtového hospodárenia vo výške **457 391,95 EUR**, ktorý mesto navrhuje prideliť do rezervného fondu.

# Plnenie príjmovej časti rozpočtu

V nasledovnej tabuľke je uvedené celkové plnenie príjmovej časti rozpočtu mesta za rok 2022.

v EUR

|  |  |  |  |  |
| --- | --- | --- | --- | --- |
|  | **Upravený rozpočet** | **Plnenie rozpočtu** | **Rozdiel príjmov** | **% plnenia** |
| **Bežné príjmy** | 22 783 600,00 | 22 156 124,00 | - 627 476,00 | 97,25 |
| **Kapitálové príjmy** | 568 103,00 | 536 087,00 | - 32 016,00 | 94,36 |
| **Príjmové finančné operácie** | 4 891 024,00 | 4 281 693,00 | - 609 331,00 | 87,54 |
| **Príjmy celkom** | **28 242 727,00** | **26 973 904,00** | **- 1 268 823,00** | **95,51** |

**Celkové príjmy** mesta k 31.12.2022 dosiahli výšku **26 973 904,00 EUR**, čo oproti rozpočtovaným 28 242 727,00 EUR predstavuje 95,51% plnenie rozpočtu.

## Plnenie rozpočtu bežných príjmov

**Celkové bežné príjmy** v sume **22 156 124,00 EUR** boli oproti upravenému rozpočtu roku 2022 plnené na 97,25%.

**Daňové** **príjmy** boliplnené na 100,36% v celkovej výške **11 921 381,27 EUR**, čo ovplyvnil najmä podiel na výnose daní z príjmov fyzických osôb poukazovaný územnej samospráve zo štátneho rozpočtu prepočítaného podľa jednotlivých kategórií obyvateľstva, t.j. podielové dane, ktoré sa medziročne zvýšili o 8,33 %, čo v nominálnej hodnote predstavuje 736 274,41 EUR. Celkové daňové príjmy sa medziročne zvýšili o 811 667,47 EUR, t.j. o 7,31 %, z čoho vlastné daňové príjmy boli plnené vo výške 2 341 100,66 EUR, čo z celkových daňových príjmov predstavuje 19,64 % a podielové dane, t.j. daň z príjmov bola plnená vo výške 9 580 280 ,61 EUR, čo predstavuje 80,36 % z celkových daňových príjmov.

V nasledovnom tabuľkovom prehľade je uvedené plnenie daňových príjmov podľa jednotlivých kategórii ekonomickej klasifikácie rozpočtovej klasifikácie od roku 2019.

v EUR

|  |  |  |  |  |  |  |  |
| --- | --- | --- | --- | --- | --- | --- | --- |
| **Kategórie ekon.klasif** | **Názov položky podľa ekon.klasif.** | **Plnenie 2019** | **Plnenie 2020** | **Plnenie 2021** | **Plnenie 2022** | **\*Rozdiel oproti roku 2019** | **% rastu**  **/poklesu** |
| **110** | **Daň z príjmov** | **8 870 087,49** | **8 608 423,79** | **8 844 006,82** | **9 580 280,61** | **710 193,12** | **7,41%** |
| **120** | **Daň z majetku** | **903 628,83** | **1 184 460,09** | **1 268 740,92** | **1 297 274,19** | **393 645,36** | **30,34%** |
| **130** | **Dane za tovary a služby** | **882 595,46** | **991 301,15** | **996 966,06** | **1 043 826,47** | **161 231,01** | **15,45%** |
| 133 001 | daň za psa | 18 631,43 | 17 433,24 | 18 051,68 | 17 179,11 | - 1 452,32 | -8,45% |
| 133 006 | daň z ubytovania | 41 299,32 | 18 092,80 | 14 873,40 | 19 330,80 | - 21 968,52 | -113,65% |
| 133 012 | daň za VP parkovisko | 133 475,39 | 130 135,51 | 131 116,60 | 122 945,24 | - 10 530,15 | -8,56% |
| 133 012 | daň za VP | 11 535,31 | 12 002,81 | 21 328,65 | 45 210,12 | 33 674,81 | 74,49% |
| 133 013 | poplatok za KO FO | 516 938,75 | 603 904,32 | 625 215,88 | 613 320,67 | 96 381,92 | 15,71% |
| 133 013 | poplatok za KO PO | 160 715,26 | 191 563,47 | 184 919,85 | 196 060,53 | 35 345,27 | 18,03% |
| 133 015 | daň za rozvoj | - | 18 169,00 | 1 460,00 | 29 780,00 | 29 780,00 | 100,00% |
| **120, 130** | **Spolu vlastné príjmy** | **1 786 224,29** | **2 175 761,24** | **2 265 706,98** | **2 341 100,66** | **554 876,37** | **23,70%** |
| **Celkové daňové príjmy** | | **10 784 185,03** | **10 784 185,03** | **11 109 713,80** | **11 921 381,27** | **1 265 069,49** | **10,61%** |

\*rozdiel plnenia príjmov roku 2022 oproti roku 2019 pred pandémiou a zvýšením sadzieb daní

Z uvedeného prehľadu daňových príjmov vyplýva, že daň z príjmov poukázaná z podielových daní má stúpajúcu tendenciu a v porovnaní s rokom 2019, kedy tempo rastu nebolo ovplyvnené pandémiou, predstavuje zvýšenie o 710 193,12 EUR, čo je nárast o 7,41 %. Vlastné daňové príjmy boli v roku 2022 plnené vo výške 2 341 100,66 EUR, čo oproti roku 2019 predstavuje zvýšenie o 554 876,37 EUR, t.j. o 23,7 %. V roku 2019 došlo Uznesením MsZ č. 08/2019 – II. k zmene sadzieb daní schválením VZN č. 6/2019 o miestnych daniach a miestom poplatku za komunálne odpady a drobné stavebné odpady na území mesta Šaľa, s účinnosťou od 01.01.2020, ktorým sa daňové zaťaženie zvýšilo takmer o 30 %. Z tabuľkového prehľadu vyplýva, že po zavedení zvýšených sadzieb daní od roku 2020 došlo k celkovému zvýšeniu príjmu z vlastných daní do rozpočtu mesta o 23,7 %.

**Nedaňové príjmy** boli plnené na 93,85% v celkovej sume **10 234 743,01 EUR**, z čoho nedaňové vlastné príjmy, t.j. príjmy z vlastníctva, administratívne poplatky a ostatné vlastné príjmy predstavovali sumu 2 948 085,62 EUR, čo z celkových nedaňových príjmov tvorí 28,80% a 71,20% tvorili účelovo viazané finančné prostriedky, t.j. granty a transferyplnené vo výške 7 286 657,39 EUR.

V nasledovnom tabuľkovom prehľade je uvedené plnenie nedaňových príjmov podľa jednotlivých kategórii ekonomickej klasifikácie rozpočtovej klasifikácie od roku 2019.

|  |  |  |  |  |  |  |  |
| --- | --- | --- | --- | --- | --- | --- | --- |
| **Kategórie ekon.klasif** | **Názov položky podľa ekon.klasif.** | **Plnenie 2019** | **Plnenie 2020** | **Plnenie 2021** | **Plnenie 2022** | **\*Rozdiel oproti roku 2019** | **% rastu**  **/poklesu** |
| **212** | **Príjmy z vlastníctva** | **723 631,45** | **930 669,82** | **940 073,36** | **1 051 994,31** |  | **0,00%** |
| 212 002 | Nájomné z pozemkov a verej.priestr. | 119 382,26 | 69 940,45 | 89 164,12 | 95 370,39 | - 24 011,87 | **-25,18%** |
| 211, 212 | Príjem z prenájmu škol.zariadení | 63 358,00 | 32 012,09 | 23 104,37 | 41 100,72 | - 22 257,28 | **-54,15%** |
| 212 003 | Nájomné z prenájmu majetku mesta | 540 891,19 | 828 717,28 | 827 804,87 | 915 523,20 | 374 632,01 | 40,92% |
| **220** | **Administratívne a iné poplatky** | **1 510 585,30** | **1 131 556,15** | **1 136 020,07** | **1 68 171,44** | **169 586,14** | **10,09%** |
| 221 | Správne poplatky | 64 804,50 | 60 681,00 | 68 536,00 | 63 595,00 | - 1 209,50 | -1,90% |
| 222 | Pokuty, úroky z omeškania a ostatné | 25 597,67 | 15 800,92 | 23 872,15 | 30 110,59 | 4 512,92 | 14,99% |
| 223 | Príjmy z MsKS, MsKJJ, DD, šport a iné | 1 420 183,13 | 1 055 074,23 | 1 043 611,92 | 1 586 465,85 | 166 282,72 | 10,48% |
| **240, 290** | **Ostatné príjmy** | **300 480,30** | **293 230,29** | **281 109,15** | **215 919,87** | - 84 560,43 | -39,16% |
| **200, 300** | **Vlastné príjmy spolu** | **2 534 697,05** | **2 355 456,26** | **2 357 202,58** | **2 948 085,62** | **413 388,57** | **14,02%** |
| **310** | **Transfery na rôznej úrovni** | **5 655 847,24** | **6 717 984,95** | **6 922 444,64** | **7 286 657,39** | 1 630 810,15 | 22,38% |
| **Celkové nedaňové príjmy 200 -300** | | **8 190544,29** | **9 073 441,21** | **9 279 647,22** | **10 234 743,01** | **2 044 198,72** | **19,97%** |

\*rozdiel plnenia príjmov roku 2022 oproti roku 2019 pred pandémiou

Ako vyplýva z uvedeného prehľadu príjem z vlastných nedaňových príjmov bol v roku 2022 plnený vo výške 2 948 085,62 EUR, čo oproti roku 2019, v čase kedy príjmy neboli ovplyvnené pandémiou predstavuje nárast o 14,02% a príjem z transferov bol plnený vo výške 7 286 657,39 EUR, čo je oproti roku 2019 o 22,38 % viac.

## Plnenie rozpočtu kapitálových príjmov

**Kapitálové príjmy** boli plnené na 94,36% vo výške **536 086,52  EUR**, z čoho kapitálové príjmy dosiahnuté z odpredaja majetku predstavovali sumu 99 475,79 EUR, t.j. 90,43% a granty a transfery boli plnené na 95,31% v celkovej výške 436 610,73 EUR.

## Plnenie rozpočtu príjmových finančných operácií

**Príjmové finančné operácie** boli plnené na 87,54% vo výške  **4 281 692,77 EUR** a zahŕňajú príjem z čerpania komerčného úveru vo výške 664 404,00 EUR, ktorý bol schválený Uznesením MsZ č. 9/2019 - XII. a XIII. s následnou reštrukturalizáciou pôvodných úverov a navýšením úverového rámca na celkovú sumu 5 821 189,35 EUR. Ďalší príjem finančných operácií tvoril zostatok rezervného fondu z roku 2021 v sume 1 894 549,14 EUR, ktorý bol použitý v súlade s Uznesením MsZ č. 3/2021-XI., 7/2021 – VII a 5/2022 – VIII. na rekonštrukciu domu kultúry, mestských komunikácií, základnej školy Ľ. Štúra, modernizáciu verejného osvetlenia a úhrad istiny z úverov. Do príjmových finančných operácií sú zahrnuté účelovo viazané finančné prostriedky v sume 1 694 376,56 EUR nedočerpané v roku 2020 a 2021 na stravu a cestovné žiakov a prijaté zábezpeky za byty vo výške 15 158,98 EUR, ktoré budú po ukončení nájomného vzťahu vrátené a finančné prostriedky na transparentnom účte založenom za účelom humanitárnej pomoci Ukrajine v sume 13 204,00 EUR.

# Čerpanie výdavkovej časti rozpočtu

V nasledovnom tabuľkovom prehľade je uvedené celkové čerpanie výdavkovej časti rozpočtu za rok 2022.

v EUR

|  |  |  |  |  |
| --- | --- | --- | --- | --- |
|  | **Upravený rozpočet** | **Plnenie rozpočtu** | **Rozdiel výdavkov** | **% plnenia** |
| **Bežné výdavky** | 22 953 645,00 | 21 624 169,00 | 1 329 476,00 | 94,21 |
| **Kapitálové výdavky** | 3 797 554,00 | 3 600 923,00 | 196 631,00 | 94,82 |
| **Výdavkové finančné operácie** | 1 491 528,00 | 993 542,00 | 497 986,00 | 66,61 |
| **Výdavky celkom** | **28 242 727,00** | **26 218 634,00** | **2 024 093,00** | **92,83** |

**Celkové čerpanie výdavkovej časti rozpočtu** k 31.12.2022 predstavovalo sumu **26 218 634,00 EUR**, čo oproti rozpočtovaným výdavkom v sume 28 242 727,00 EUR predstavuje 92,83% čerpanie, t.j. celkové výdavky oproti rozpočtovaným boli nižšie o 2 677 607,00 EUR, z čoho bežné výdavky boli nižšie o 1 329 476,00 EUR a kapitálové výdavky boli nižšie o 196 631,00 EUR a výdavky finančných operácií o 497 986,00 EUR.

## Čerpanie rozpočtu bežných výdavkov

## 

**Bežné výdavky** boli oproti schválenému rozpočtu čerpané na 94,21 % vo výške **21 624 169,00 EUR** a boli vynaložené najmä na mzdy, poistné a odvody vo výške 12 912 723,00 EUR,  na nákup tovarov a služieb vo výške 6 917 660,00 EUR, príspevky na športovú činnosť vo výške 1 677 592,00 EUR, splácanie úrokov a  ostatné súvisiace výdavky vo výške 116 194,00 EUR. Podstatný vplyv na výšku čerpania celkových bežných výdavkov má školstvo, v ktorom boli bežné výdavky čerpané v celkovej výške 11 173 607,00 EUR, čo predstavuje 51,67 % z celkových bežných výdavkov.

## Čerpanie rozpočtu kapitálových výdavkov

**Kapitálové výdavky** oproti rozpočtovaným 3 797 554,00 EUR, boli čerpané v sume **3 600 923,27 EUR,** t.j. na 94,82 % oproti schválenému rozpočtu. Najväčšiu časť tvorili výdavky na rekonštrukcie Domu kultúry vo výške 1 112 158,49 EUR, strechy plavárne v sume 1 434 942,61 EUR, miestnych komunikácií spolu v sume 257 584,00 EUR, z toho na rozsiahlu rekonštrukciu mestských komunikácií bola čerpaná suma 239 577,00 EUR a na zvislé dopravné značenie 18 007,00 EUR. Ďalej boli finančné prostriedky použité na rekonštrukciu Základnej školy Ľ. Štúra suma 234 421,00 EUR modernizáciu verejného osvetlenia suma 115 000,00 EUR, vybudovanie 3 ks stanovíšť kontajnerov vrátane kamier vo výške 98 126,34 EUR, rekonštrukciu kinosály s výmenou sedadiel vo výške 77 936,39 EUR.

**Čerpanie kapitálových výdavkov** bolo financované v značnej miere z vlastných zdrojov, a to z prostriedkov rezervného fondu vo výške 1 376 225,14 EUR, kapitálových príjmov v sume 99 475,79 EUR a z vlastných bežných príjmov suma 81 170,68 EUR. Ďalším zdrojom financovania kapitálových výdavkov boli cudzie zdroje v celkovej výške 2 044 051,66 EUR, z toho z grantov a transferov boli poskytnuté finančné prostriedky v sume 1 379 647,57 EUR a z úverových zdrojov bola čerpaná suma 664 404,09 EUR.

## Čerpanie rozpočtu finančných operácií

**Celkové plnenie finančných operácií** bolo vo výške **993 541,50 EUR**, čo oproti rozpočtovaným prostriedkom vo výške 1 491 528,00 EUR predstavovalo plnenie na 66,61 % z dôvodu nečerpania kontokorentného úveru vo výške 500 000,00 EUR, ktoré boli uznesením MsZ schválené na vykrytie časového nesúladu medzi príjmami a výdavkami v priebehu roka.

Čerpanie finančných operácií bolo použité najmä na splátky istiny z reštrukturalizovaného úveru vo výške 447 784,00 EUR, ktorý sa začal splácať v roku 2022. Ďalej boli finančné prostriedky čerpané na splátky istín zo ŠFRB vo výške  204 818,00 EUR, splátku preklenovacieho úveru, ktorý bol čerpaný vo výške 318 827,00 na úhradu faktúry za rekonštrukciu DK, splátku lízingu za automobil pre MsKS vo výške 3 113,00 EUR, na vrátené zábezpeky z nájomných bytov bola použitá suma 12 914,00 EUR a suma 6 086,00 bola použitá z transparentného účtu na pomoc Ukrajine.

# Bilančné vzťahy

Návrh záverečného účtu mesta Šaľa za rok 2022 obsahuje bilanciu aktív a pasív uvedenú v prehľadnej štruktúre v súlade s výkazom Súvahy ROPO SFOV1-01, ktorá je vyrovnaná a rozdiel vo vykázaných číselných údajoch zistený nebol.

Celková hodnota majetku mesta k 31.12.2022 bola 59 259 421,40 EUR (vrátane majetku odovzdaného do správy rozpočtovým organizáciám). Najvyšší podiel na hodnote majetku mesta k 31.12.2022 má dlhodobý hmotný majetok v objeme 42 938 536,94 EUR, ktorý sa oproti predchádzajúcemu rozpočtovému roku zvýšil o 2 898 088,65 EUR.

## Bilancia pohľadávok

V nasledovnom tabuľkovom prehľade je uvedená celková výška pohľadávok od roku 2019 do roku 2022.

v EUR

|  |  |  |  |  |  |
| --- | --- | --- | --- | --- | --- |
| **Rok** | **2018** | **2019** | **2020** | **2021** | **2022** |
| **Výška pohľadávky** | 762 380,71 | 743 875,29 | 887 475,91 | 933 017,51 | 959 673,59 |

Z uvedeného prehľadu je zrejmé, že výška pohľadávok mala v roku 2018 a 2019 klesajúcu tendenciu. Od roku 2020 sa celkové pohľadávky zvyšovali, čo spôsobilo od roku 2021 medziročný nárast o 26 656,08 EUR. **Pohľadávky** za rok 2022 v celkovej výške **959 673,59** **EUR** boli tvorené najmä z nedoplatkov na komunálnom odpade vo výške 436  209,98 EUR, na nájomnom za byty vo výške 296 387,80 EUR, za daň z nehnuteľnosti v sume 147 006,00 EUR, z poplatku za rozvoj vo výške 4 746,00 EUR, nájomné za nebytové priestory vo výške 27 563,24 EUR a nájomné z pozemkov vo výške 22 918,88 EUR. V niektorých evidovaných pohľadávkach došlo k ich zníženiu oproti predchádzajúcemu rozpočtovému roku, a to na poplatkoch za užívanie verejného priestranstva o 1 457,02 EUR a daň za parkovné bola znížená o 4 608,05 EUR.

## Bilancia záväzkov

# Záväzky mesta Šaľa k 31.12.2022 sú evidované v sume 18 686 843,30   EUR, z čoho dlhodobé záväzky spolu s bankovými úvermi predstavovali sumu 16 702 614,08  EUR a krátkodobé záväzky v sume 1 984 229,22 EUR. Najväčšiu časť z krátkodobých záväzkov tvoria záväzky z dodávateľských vzťahov v celkovej výške 1 024 656,92 EUR, čo je o 125 137,73 EUR viac v porovnaní s predchádzajúcim rozpočtovým rokom.

V súlade so zákonom č. 583/2004 Z.z. o rozpočtových pravidlách územnej samosprávy je mesto povinné sledovať vývoj záväzkov po lehote splatnosti a pri presiahnutí 15% skutočných bežných príjmov predchádzajúceho rozpočtového roka alebo neuhradení niektorého uznaného záväzku do 60 dní odo dňa jeho splatnosti je povinné zaviesť ozdravný režim podľa § 19 cit. zákona. K 31.12.2022 mesto Šaľa eviduje dve dobropisové faktúry spolu v sume 3 917,00 EUR ako záväzky po lehote splatnosti a dve nedopatrením neuhradené faktúry spolu v sume 200,00 EUR.

## Prehľad o stave a vývoji dlhu

Podľa zákona č. 583/2004 Z.z. o rozpočtových pravidlách územnej samosprávy je povinnosťou hlavného kontrolóra, okrem preverovania a dodržiavania podmienok pre prijatie návratných zdrojov financovania, sledovať počas rozpočtového roka aj stav a vývoj dlhu mesta.   
V roku 2022 bola vykonaná kontrola stavu a vývoja dlhu mesta Šaľa k 30.6.2022, na základe ktorej možno konštatovať, celkový dlh mesta k 30.6.2022 neprekročil v súlade s § 17 ods. 6 písm. a) zákona č. 583/2004 Z.z. o rozpočtových pravidlách územnej samosprávy stanovenú hranicu 60 % skutočných bežných príjmov predchádzajúceho rozpočtového roka a taktiež 25 % hranicu celkovej sumy splátok návratných zdrojov financovania v súlade s § 17 ods. 6 písm. b) cit. zákona.

V roku 2022 celkový dlh mesta nemá v porovnaní s predchádzajúcimi rozpočtovými rokmi stúpajúcu tendenciu a zadĺženosť mesta neprekročila zákonom stanovenú výšku. K 31.12.2022 celková nesplatená istina z poskytnutých dlhodobých úverov predstavuje sumu 13 294 689,40 EUR, z čoho záväzky z úverov poskytnutých zo ŠFRB sú vo výške 7 020 587,44 EUR a dlhodobé bankové úvery vo výške 6 274 101,96 EUR. Podrobný prehľad úverov je uvedený v tabuľkovom prehľade Tabuľka č. 5 návrhu Záverečného účtu mesta Šaľa, rozpočtových organizácií a príspevkovej organizácie v zriaďovacej pôsobnosti mesta Šaľa za rok 2022.

V nasledovnej tabuľke je uvedený prehľad o stave a vývoji dlhu mesta Šaľa od roku 2020 do roku 2022.

v EUR

|  |  |  |  |
| --- | --- | --- | --- |
| **Východiskové hodnoty** | **2020** | **2021** | **2022** |
| Celková suma dlhu mesta (§17 ods. 7) | 12 658 553,96 | 13 601 714,25 | 13 294 689,40 |
| Nezahrňované položky (§17 ods. 8) |  |  |  |
| - úvery zo ŠFRB | 7 426 231,68 | 7 225 405,49 | 7 020 587,44 |
| Dlh mesta po odpočítaní nezahrňovaných položiek v § 17 ods. 8 | 5 232 322, 28 | 6 057 481,87 | 6 274 101,96 |
| Skutočné bežné príjmy rozpočtového roka | 19 857 626,24 | 20 389 361,02 | 22 156 124,00 |
| Ročná splátka návratných zdrojov financovania | 312 564,93 | 313 149,25 | 768 751,81 |

|  |  |  |  |
| --- | --- | --- | --- |
| **Ukazovateľ** | **2020** | **2021** | **2022** |
| Dlh mesta/bežné príjmy predchádzajúceho roka | 27,76 | 30,50 | 30,77 |
| Ročná splátka dlhu/bežné príjmy predchádzajúceho roka znížené o transfery | 2,73 | 2,38 | 5,17 |

Pri používaní návratných zdrojov financovania v roku 2022 mesto Šaľa dodržiavalo všetky pravidlá vyplývajúce z § 17 zákona č. 583/2004 Z.z. o rozpočtových pravidlách územnej samosprávy. V súlade s § 17 ods. 9 cit. zákona mesto sledovalo v priebehu rozpočtového roka, stav a vývoj dlhu, kde celková suma dlhu mesta nepresiahla zákonom stanovenú hranicu 60% skutočných bežných príjmov predchádzajúceho rozpočtového roka a suma ročných splátok nedosiahla 25% skutočných bežných príjmov predchádzajúceho roka znížených o prostriedky poskytnuté z rozpočtu iného subjektu verejnej správy. Mesto Šaľa pravidelne splácalo záväzky vyplývajúce z úverových vzťahov a z reštrukturalizovaného úveru vo výške 5 582 567,87 EUR splatilo v roku 2022 úroky v sume 15 054,98 a istinu v sume 447 784,00 EUR.

# Hospodárenie organizácií zriadených mestom

## Rozpočtové organizácie

Mesto Šaľa má 16 rozpočtových organizácii, z toho 6 základných škôl, 6 materských škôl, Základnú umeleckú školu, Centrum voľného času, Mestskú knižnicu J. Johanidesa a Domov dôchodcov Šaľa. Hospodárenie rozpočtových organizácií je zhrnuté v predloženom návrhu záverečného účtu v programe 9 - Vzdelávanie s podrobným prehľadom plnenia príjmov a výdavkov.

## Príspevková organizácia

Mesto Šaľa má zriadenú jednu príspevkovú organizáciu, Organizáciu sociálnej starostlivosti mesta Šaľa (ďalej len OSS), ktorej hospodárenie je uvedené v predloženom návrhu záverečného účtu ako prebytok vo výške 17 010,00 EUR. **Celkové výnosy** OSS predstavovali sumu **1 474 775,00 EUR**, z toho príspevok mesta bol vo výške 609 800,00 EUR, čo je oproti predchádzajúcemu rozpočtovému roku pokles o 6,66% a vo finančnom vyjadrení to predstavuje o sumu 43 500,00 EUR. Dotácia z MPSVaR SR bola vo výške 315 655,00 EUR, transfer zo ŠR bol 322 823,60 EUR a transfer od ostatných subjektov mimo verejnej správy bol vo výške 1 526,41 EUR. Tržby z predaja služieb a ostatné výnosy predstavovali sumu 242 631,72 EUR. **Celkové náklady** vynaložené na chod OSS boli vo výške **1 457 765,51 EUR**, z čoho najväčšiu časť tvorili osobné náklady vo výške 1 289 793,45 EUR.

# Podnikateľská činnosť

Návrh záverečného účtu neobsahuje údaje o nákladoch a výnosoch podnikateľskej činnosti, nakoľko mesto Šaľa v roku 2022 nevykonávalo žiadnu podnikateľskú činnosť.

# Hodnotenie programov rozpočtu

Návrh záverečného účtu je rozdelený na príjmovú a výdavkovú časť rozpočtu. Výdavková časť rozpočtu je rozdelená do jednotlivých prog­ramov, ktoré sa členia na podprogramy a prvky. Z predloženého návrhu záverečného účtu za rok 2022 možno konštatovať, že je spracovaný v súlade s platnou legislatívou a kladne možno hodnotiť, že jednotlivé programy obsahujú aj faktory a skutočnosti, ktoré ovplyvnili tvorbu a čerpanie verejných prostriedkov, s ktorými mesto a jej subjekty disponovali v príslušnom rozpočtovom roku.

**Z Á V E R**

Záverom možno konštatovať, že návrh Záverečného účtu mesta Šaľa, rozpočtových organizácií a príspevkovej organizácie v zriaďovateľskej pôsobnosti mesta Šaľa za rok 2022 je spracovaný v súlade s príslušnými ustanoveniami § 16 zákona č. 583/2004 Z.z. o rozpočtových pravidlách územnej samosprávy a obsahuje všetky predpísané náležitosti.

Návrh záverečného účtu za rok 2022 bol na úradnej tabuli a webovom sídle mesta zverejnený dňa 14. júna 2023, t.j. v zákonom stanovenej lehote v súlade s § 9 ods. 2 zákona č. 369/1990 Zb. o obecnom zriadení v z.n.p. v nadväznosti na § 16 ods. 9 zákona č. 583/2004 Z.z. o rozpočtových pravidlách územnej samosprávy.

V súlade s § 9 ods. 4 zákona č. 369/1990 Zb. o obecnom zriadení v nadväznosti na zákon č.431/2002 Z.z, o účtovníctve bola ročná účtovná závierka a hospodárenie mesta Šaľa k 31.12.2022 overená audítorkou.

V súlade s § 16 ods. 10 písm. a) zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov, **o d p o r ú č a m** Mestskému zastupiteľstvu v Šali uzavrieť prerokovanie Záverečného účtu mesta Šaľa, rozpočtových organizácií a príspevkovej organizácie v zriaďovateľskej pôsobnosti mesta Šaľa za rok 2022 výrokom, **celoročné hospodárenie schváliť bez výhrad.**

V Šali dňa 20. júna 2023

Ing. Martina Bartošovičová v.r.

hlavná kontrolórka mesta